Novsport.com - Тервел тренира с трима специалисти в САЩ
Трима специалисти са се заели с подобряването на нивото и физическото състояние на Тервел Пулев.
35-годишният българин, който е носител на пояса на Европейския съюз в полутежка категория на професионалния бокс, в момента е в САЩ, където води подготовка за следващия си мач.
Подобно на брат си Кубрат Пулев, Тево също вече се ориентира към подготовка отвъд океана. По-малкият от фамилията все още не може да каже кога, къде и с кого ще бъде следващата му битка. Той обаче е амбициран да мине на следващото ниво в професионалния бокс, като атакува някой от междинните пояси - интерконтинентален или интернационален.
"В момента водя тренировки с трима треньори. Двама от тях са по бокс, докато третият е кондиционен специалист. Следващата стъпка е да започна спаринги. Едва след като това се случи, ще имам някаква по-голяма яснота относно бъдещия ми съперник.
Първо трябва да видим на какво ниво съм и след това ще мислим с кого да боксирам в следващия си мач. Всичко върви много добре. Доволен съм от условията и отношението на хората", каза за "Тема спорт" от САЩ Тервел Пулев.
Очаква се Кобрата също да се присъедини към брат си отвъд океана, където да започне подготовка за следващия си мач. Кубрат би трябвало да направи защита на званието официален претендент на IBF в тежка категория през април, когато ще е следващият двубой на световния шампион Антъни Джошуа.